**KONFERENCIJA O EUROPSKOJ BUDUĆNOSTI - EU ODGOVORI NA (I)MIGRACIJSKE IZAZOVE**

U Slavonskom Brodu od 20.10. do 22.10.2021. godine održana je konferencija o budućnosti Europe – EU odgovori na (i)migracijske izazove na kojoj su sudjelovale srednje škole iz različitih dijelova Hrvatske. Luka Veselić (2.A), Matej Brmbota (2.A), Iva Kelava (3.E) i Karla Vugrinčić (3.E) kao dio grupe učenika Treće ekonomske škole Zagreb, pod vodstvom profesorice Slavice Falamić, sudjelovali smo u aktivnostima konferencije. Projekt je održan povodom obilježavanja 20 godina djelovanja Parlamenta mladih grada Slavonskog Broda. Osim naše škole iz Zagreba, sudjelovale su i škole iz Vukovara, Slavonskog Broda, Zadra, Varaždina, Požege... Raspravljalo se o raznim temama kao što su imigracijski izazovi i mogućnosti, imigracijski izazovi u području gospodarskog i socijalnog razvitka te sigurnosti, imigracijski izazovi u kulturno-identitetskoj sferi…

Sudjelovali smo i slušali predavanja raznih značajnih ljudi. Prvoga dana nas je gospodin Tvrtko Barun, bivši voditelj Isusovačke službe za izbjeglice uveo u tematiku same konferencije i govorio nam svoja osobna iskustva u radu s izbjeglicama. Dr. sc. Josip Jagodar, predsjednik Savjeta za mlade Vlade RH održao je s nama raspravu na temu: „Uključenost mladih u kreiranje politika za mlade“, gdje je svatko od nas imao priliku pitati što ga zanima ili iznijeti svoje mišljenje i stavove.

Svakoga dana imali smo različite aktivnosti i predavače, od prvoga dana bili smo podijeljeni u skupine gdje smo zajedno radili plakate i raspravljali o zadanim temama. Teme naših radova bile su: „Dvije strane sigurnosti“ – Luka Veselić; „Imigrantski izazovi u području sigurnosti – upozoravajući“ – Matej Brmbota; „Imigrantski izazovi u kulturno – identitetskoj sferi – doprinosi“ – Iva Kelava i „Nedostatci u kulturno – identitetskoj sferi“ – Karla Vugrinčić. Zanimljivost je ta što su nas organizatori razvrstali po skupinama s učenicima iz različitih dijelova Hrvatske i iz različitih škola, te smo na taj način proširili krug svojih prijatelja i poznanika, stekli nova prijateljstva, naučili raditi s ljudima koje prvi puta vidimo i zajedničkim snagama odraditi zadani zadatak.

Zadnji dan smo radili u grupama po gradovima pa su tako svi učenici osmislili projekte za svoje gradove koji će biti ostvareni u njihovim školama. Mi smo osmislili projekt za osvještavanje mladih o imigracijama. Naime cilj našeg projekta je poticanje učenika Treće ekonomske škole Zagreb na svijest i uključenost u imigracije. Smatramo kako su mladi danas nezainteresirani i loše informirani o migrantima na globalnoj razini i mi to želimo promijeniti.

U slobodno vrijeme smo se družili, stjecali nova poznanstva i razgledavali grad Slavonski Brod. Velika prednost ovog projekta je ta što na zanimljiviji i drugačiji način učimo o vrlo važnim temama, pripremamo se za budućnost i osvještavamo se o vrlo izazovnim problemima, no ipak kroz takve konferencije posjetimo različite dijelove Hrvatske, vidimo gradove koje nismo možda prije posjetili, te stječemo poznanstva iz različitih gradova.

Nadamo se i veselimo idućem ovakvom susretu.

Iva Kelava

Karla Vugrinčić

3.E